Petter pilgaard: - Jeg er ferdig med Paradise Hotel - Se og Hør
- Jeg er ferdig med Paradise Hotel
Petter Pilgaard utelukker comeback i den nye sesongen av skandaleserien.
SLUTT PÅ PARADISE-FESTEN: Petter Pilgaard har i to sesonger vært med som deltaker og programleder i realityserien «Paradise Hotel», men 30-åringen har ikke planer om å være med den tredje sesongen, som snart starter i Mexico. Foto: Sølve Hindhamar, Seher.no Vis mer
4. januar 2011 kl. 18.57
SEHER.NO: Petter Pilgaard (30) kom i fjor tilbake som gjesteprogramleder i «Paradise Hotel» etter å ha vunnet første runde av den skandaleombruste realityserien i 2009.
Men når innspillingen av den tredje sesongen begynner senere denne måneden i Mexico, blir det uten Pilgaard foran kamera.
- Jeg har ikke fått noe tilbud om å bli med og hadde uansett takket nei. Jeg har ikke noe negativt å si om Paradise, jeg kan takke det for mye, men jeg føler det er på tide å komme seg videre. Jeg tror også «Paradise Hotel» klarer seg fint uten Petter Pilgaard, sier han til Seher.no.
Heller ikke Petters kjæreste Mari Haugersveen (28), som i to sesonger har jobbet som stylist for programleder Triana Iglesias, skal ifølge Petter være med til Mexico denne gangen.
Øyvind Skovli i TV3 hevder det ikke ligger noe dramatikk bak Petter Pilgaards exit fra «Paradise Hotel».
- Vi har valgt en annen løsning for Paradise-nettsidene våre i år, dermed blir det Paradise Hotel uten Petter denne gangen. Petter er en fyr vi har stortrivdes å jobbe sammen med, så man skal ikke se bort ifra at han kan dukke opp på våre plattformer i fremtiden, sier han til Seher.no.
Petter - som i fjor fikk sin egen realityserie «Petter elsker Mari» sammen med kjæresten på kanalen TV 2 Bliss - sier han snart kan bli å se på skjermen igjen.
- Jeg har prosjekt på gang, men det er foreløpig hemmelig. I tillegg trives jeg også med jobben i radiokanalen NRJ.